นายกรัฐมนตรียืนยันไม่ได้สั่งการเรื่องแบ่งเขตการเลือกตั้งใหม่ และไม่มีการเอื้อประโยชน์ให้ฝ่ายใด ทุกอย่างขึ้นอยู่กับประชาชนเป็นผู้เลือก
พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ หรือ คสช. กล่าวถึงการแบ่งเขตการเลือกตั้งใหม่ว่า เป็นเรื่องของ กกต.ดำเนินการ ซึ่ใไม่ได้เอื้อประโยชน์ให้กับฝ่ายใดฝ่ายหนึ่ง และตนเองก็ไม่เคยเข้าไปสั่งการใดๆ แต่มองว่าการปรับพื้นที่การเลือกตั้ง ได้พิจารณาจากการเปลี่ยนแปลงของพื้นที่ในช่วง 4-5 ปีที่ผ่านมา ซึ่งแต่ละพื้นที่มีการเปลี่ยนแปลงไปมาก ทั้งจำนวนประชากรก็มีความสำคัญ ดังนั้นเพื่อเป็นการไม่ให้เกิดการได้เปรียบเสียเปรียบ จึงต้องแบ่งเขตใหม่ แต่ถ้าทุกคนยืนยันที่จะใช้รูปแบบเดิม ประเทศก็จะไม่เกิดการเปลี่ยนแปลง จึงขอให้รอดูก่อนว่ารูปแบบใหม่นี้จะทำให้ดีขึ้นหรือไม่ โดยเชื่อว่าการแบ่งเขตไม่ว่าจะเป็นรูปแบบใด และไม่ว่าผู้สมัครจะสังกัดพรรคไหน หากประชาชนไม่เลือกก็ไม่สามารถทำอะไรได้ จึงขออย่าดูถูกประชาชน ขณะเดียวกันมองว่า ประเทศนี้จะพัฒนาได้ ไม่ใช่ขึ้นอยู่กับคนใดคนหนึ่ง แต่ขึ้นอยู่กับคนทั้งประเทศ และรัฐบาลหรือนายกรัฐมนตรีที่ทำหน้าที่กำหนดนโยบาย พร้อมกับรับฟังความคิดเห็นของทุกฝ่ายและเปิดโอกาสให้ประชาชนมีส่วนร่วม



นายกรัฐมนตรี กล่าวอีกว่า การจะเป็นประชาธิปไตยที่สมบูรณ์ต้องประกอบด้วย 3 อย่าง คือ รัฐที่มีธรรมาภิบาล กระบวนการสากล และความพร้อมของประชาชน ที่เข้าใจระบอบประชาธิปไตยอย่างแท้จริง ดังนั้น จึงต้องเร่งสร้างการรับรู้กับทุกส่วนให้เข้าใจประชาธิปไตยอย่างแท้จริง เพื่อให้ประเทศขับเคลื่อนไปข้างหน้าได้ และให้พ้นจากประเทศที่มีรายได้ปานกลาง